Երեկոյեան ժամերուն Պեշթեփէի համալիրէն ներս տեղի ունեցաւ Էրտողանի պաշտօնակալման արարողութիւնը։ Աշխարհի բազմաթիւ երկիրներէ ղեկավարներու առընթեր բազմահազար հիւրեր մասնակցեցան այս հանդիսաւոր արարողութեան։ Երբ նախագահի պաշտօնական ինքնաշարժը մօտեցաւ պալատ, թնդանօթներ արձակուեցան եւ ան սիրոյ մեծ ցոյցերու մթնոլորտին մէջ մուտք գործեց համալիրէն ներս։ Հազարաւոր ներկաներու առջեւ Էրտողան ունեցաւ ելոյթ մը, որմէ վերջ կրօնից տեսուչը արտասանեց աղօթք մը։ Ծրագրի երաժշտական ու հրավառութեան բաժինները կրճատուած էին՝ Չորլուի մէջ տեղի ունեցած գնացքի արկածին հետեւանքով։